Helin-Mari Arder

Helin-Mari Arder (sündinud 12. mail 1974 Tallinnas) on eesti laulja.

Hariduskäik 
Õppinud nii Tallinna 22. Keskkoolis kui ka Tallinna Muusikakoolis, kus omandas viiuli eriala õpilasena baasteadmised muusikast. Keskkooli lõpetas Soomes, Ressu Lukios. Ta on õppinud Tartu Ülikoolis 3 aastat prantsuse keelt ja kirjandust. 25-aastaselt asus ta õppima Georg Otsa nimelisse Tallinna Muusikakooli pop-jazz laulu erialale Mare Väljataga juhendamisel ja lõpetas selle aastal 2003. Arder on lõpetanud ka Helsingi Ülikooli Metropolia (end Stadia) pop-džässlaulu ja muusikapedagoogika erialal.

Diskograafia 

 2003 "Hetk vaikust" (debüütplaat) – eesti autorite laulud ja originaallooming
 2004 "Su aknast näen" – eesti autorite laulud, džässistandardid, originaallooming
 2005 "Mu süda ärka üles" – vaimulik rahvalaul džässiseades, seadete autor on saksofonist Siim Aimla
 2006 "Kuulates Legrand'i" – prantsuse autori Michel Legrand'i laulud
 2008 "I'm Starting to Like You" – laulja-kitarrist-laululooja Andy Fite'i looming ja džässistandardid
 2009 "Päike ikka paistma jääb" – Kustas Kikerpuu laulud
 2010 "Café Anglais" – originaallooming
2010 "Avarsinise taeva ja laulude tund" - koos Vanalinna Segakoori, Helin-Mari Arderi Trio ja akordionist Jaak Lutsojaga
 2013 "Ununenud unistused" – laulud Ott Arderi tekstidele, originaallooming
 2014 "Öö valgus" – laulud Eeva Pargi tekstidele, originaallooming
2017 "Really Just Friends" - laulja-kitarrist-laululooja Andy Fite'i originaallooming
 2017 "Valge aeg"
2018 "Aitäh, Valter Ojakäär" koos Ivi Rausi ja Liina Saarega
2019 "Sinine" - originaallooming eesti autorite luulele
2019 "Glad You Caught My Eye" - laulja-kitarrist-laululooja Andy Fite'i originaallooming
2020 "Must" - originaallooming eesti autorite luulele

Helin-Mari Arderi Trio 
Helin-Mari Arderi Trio sai kokku juba rohkem kui mitukümmend aastat tagasi - kitarrist Teet Raik ning kontrabassimängija Ara Yaralyan saatsid lauljatari Nõmme Noorte Jazzlauljate võistlusel, kust tuli ka esikoht. Sestpeale on trio esinenud nii Eestis kui ka välismaal ning koos on salvestatud enamus Helin-Mari plaate, nii originaalloominguga kui ka uute seadetega jazzistandarditest, eesti autoritest ja maailmamuusikast. Trio repertuaari kuuluvad nii eesti autorid, originaalmuusika, seaded jazzistandarditest, bossa-novadest, sambast, shansoonist kui ka ladina muusikast.

Teet Raik on laia haardega kitarrist-trompetist, kes on kodus ka fotograafias ja helindamises, kirjutab originaalmuusikat ning loob bigbändi ja orkestriseadeid. Lisaks juhatab ta Eesti Sõjaväeorkestrit ning TalTech BibBändi. Ara Yaralyan'i kontrabassimäng ilmestab paljusid koosseisusid, ta on hiilgav solist ning lööb kaasa mitmes rahvusvahelises ansamblis. Tema originaalmuusikat võib kuulda ka tema äsja ilmunud viimasel plaadil, "Alone and Together".

Isiklikku 
Helin-Mari Arder on pärit tuntud lauljate perekonnast. Tema vanavanaisa Aleksander Arder oli enne Teist maailmasõda tuntud laulja ning vanaisa oli pastor Arpad Arder. Isa Jaan Arder tegutses ansamblites Apelsin, Trio Naturale, Lust Fest, Kolm Krooni ja Hortus Musicus. Helin-Mari lell oli luuletaja Ott Arder. Tema isapoolne vanavanaema oli Eesti riigimehe Jaan Poska tütar Tatjana Poska (1900–1988).

Välislingid 
Konkursi "Nõmme Jazz" võitja Helin-Mari Arder kutsuti festivalile "Pori Jazz"
Helin-Mari Arderi koduleht
Kultuur & Elu: Helin-Mari Arder küpses kaua
Helin-Mari Arder pakub hetke vaikust Eesti Päevaleht, 17. jaanuar 2004
Kui laulja naeratab, naeratab ka muusika tema suul Postimees 19. jaanuar 2005
Helin-Mari Arderi muusika sünnib klaveri ja arvuti taga Arvutimaailm 30. august 2004

Eesti lauljad
Sündinud 1974